# Tema: Hiphoppens maskuline maske

Et centralt element for hiphopkulturen er konkurrencen om at være den bedste, at være ambitiøs, stærk og at have magt. Sådanne værdier er traditionelt knyttet til maskulinitet, og fra hiphoppens begyndelse har sådanne maskuline værdier pulseret i hiphoppens kultur og sat klare aftryk på hiphoppens litterære udtryk. Rapperen iscenesætter sig selv som en ener – og den bedste. Og den positionering kan ske ved en selvhævdelse, hvor rapperen nedgør en anden for derved at hævde sine egne evner. Som ArtigeArdit rapper på nummeret ”Selvfølgelig” (2023): ”*Stadig forrest i mit felt (Ay), min bror, I' bagerst ind' i bussen*”.

For *jamhiphoppen* etableres selvhævdelsen ved, at rapperen eksplicit udtrykker, at han eller hun er bedst. Den bedste rapper, der smider de bedste rim og har det bedste flow, som ingen andre kan måle sig med, men forsøger at kopiere. Man er kongen – eller dronningen – af rap. For *gangsterrappen* er det ikke kun de lyriske evner og flowet, man hævder sig ved, men den hårde livsstil, man lever og er oprettet i. Man lader sig ikke følelsesmæssigt påvirke af sine omgivelser, for man er en hård overlever i en hård virkelighed.

**Hiphoppens seksualiserede tekstunivers**

I hiphoppens tekstunivers bliver maskuliniteten også etableret i kvindernes tilbedelse og eftertragtelse af rapperne. Vi møder det i Sugarhill Gangs legendariske nummer *Rapper’s delight* (1980) i et vers: ”*Well, I was comin' home late one dark afternoon / A reporter stopped me for a interview / She said she's heard stories and she's heard fables / That I'm vicious on the mic and the turntables / This young reporter, I did adore / So I rocked a vicious rhyme like I never did before / She said, "Damn, fly guy, I'm in love with you!”” Det viser sig, at den unge journalist, der falder pladask for rapperen, er kæreste med supermand, men rapperen har kun et at sige til det: ”He can't satisfy you with his little worm / But I can bust you out with my super sperm!".* Selvtilliden og forestillingen om den kvindelige fascination af alfahannen er tydelig.

Nogle forskere mener, at afroamerikanske rappere har et kvindehad og dyrker patriarkalske værdier som en måde at tage afstand fra det hvide samfund, som har de-maskuliniseret den sorte mand ved at fratage ham en magtposition i samfundet, hvor hvide magthavere sætter den politiske og økonomiske dagsorden. Maskuliniteten er en afvisning af det hvide overherredømmes værdier, som er mere feminine.

Andre forskere forklarer den seksualiserende maskulinitet med Frantz Fanons postkoloniale kritik af den hvide kulturs blik. Under den hvide mands kolonialisme blev den sorte afrikaner forbundet med en stærk seksualdrift, der var tættere på menneskets oprindelige, ukultiverede og derfor vilde seksualdrift. En seksualdrift, der nemt kunne finde på at forgribe sig på hvide kvinder. Dette kolonialialistiske blik på den sorte mand mener forskere, at hiphoppens sorte rappere har indoptaget som en del af deres selvforståelse og er blevet en måde at iscenesætte sig på. Det er netop sådan en vild seksualdrift, vi møder hos Sugarhill Gang.

I sin inspiration fra den amerikanske rap bliver seksualdriften også et væsentligt aspekt af den måde, danske rappere iscenesættes på: De iscenesætter sig som nogle, pigerne eftertragter og vil i seng med, og rapperne fremstiller sig som fyre, der har en vild seksualitet. Allermest kendt er nok rapgruppen Suspekt, som i mange af deres sange dyrker en promiskuøs seksualitet. Men vi møder den også hos rappere som Icekiid i nummeret ”Je ka jo” (2022): *Auuh, hvilket selskab / Jeg fester som en festab' / Drypper som i saunaen / Så mami, ta' dit tøj af / Uuh, hvilket selskab / Jeg knepper som kanin / Mami gør mig hami[[1]](#footnote-1) / Kast den bunda på din daddy*”

En rapper som Tessa omfavner også den promiskuøse seksualitet, der ellers traditionelt er knyttet til en mandlig maskulinitet. Tessa udfordrer den maskuline seksualitet ved også at gøre den et udtryk for en kvindelig seksualitet. Hun underliggør den maskuline seksualitet ved at fravriste den som en kønsforventning, man alene kan have til mænd. Også kvinder har adgang og kan udleve en seksualitet, som ellers traditionelt var knyttet til mænd. Og til sorte mænd.

**Opgør med maskuliniteten**

Generelt er det i høj grad et tabu for rappere at udtrykke homoseksualitet, selvom enkelte amerikanske rappere som Tyler The Creator og Lil Nas X har beskrevet deres homoseksualitet. Det viser, at det kan være svært at gøre op med maskulinitet i hiphop. Men danske jamhiphop har på mange områder omkalfatret den amerikanske hiphopkultur. Ved selvironi og humor har jamhiphoppen aklimatiseret den amerikanske hiphop til dansk kulturel. Herved har den skabt rum for at afslører svagheder og en fejlslagen maskulinitet. Vi møder det allerede hos Sund Fornuft i 1997 på nummeret ”Ka’ I li’ det?”:

*”De minder mig hele tiden om, at jeg er flad / og det hele handler om penge så på min plade / burde jeg synge en sød sang om det kød / der mangler i min tomme seng. / For den slags sælger så selvom jeg hellere / ville få folk til at kigge inden i sig selv og / kigge sig omkring, forstummer min indre stemme /og afløses af en lummer vise om hjertekummer / Jeg bliver til en døgnflue der summer rundt over housetrommer / Men faktisk vil jeg helst ikke spille hasard / med sandheden. Jeg er lige så lidt elsker som jeg er ghettobastard.”*

Og da rapperen kommer til omkvædet, spørger rapperen forventningsfuld sit publikum, om de kan lide hans nummer. De råber et klart NEJ: Der mangler attitude og damer fra Hawaii. Sund fornufts nummer er et eksempel på en selvironi, som bevidst modsætter sig den amerikanske hiphops maskulinitetsbegreb, men samtidig gør det med det klare formål at lave en rap, der svarer til realistiske forhold i en dansk kultur. Den manglende succes og maskulinitet bliver knyttet til en styrke. Rapperen opnår ikke succes, fordi han simpelthen holder hiphoppen ægte og ikke ønsker kommerciel succes.

Men også blandt rappere, der ellers associeres med en hård rapstil, kan der dukke mindre maskuline numre op, som omfavner værdier, der er knyttet til feminiteten, fx kærlighed. Her er det ArtigeArdit på nummeret ”God mand/dårlig verden”. ”*Men jeg ved godt, at det' så længe siden /  
Jeg ta'r piller for min selvtillid / Og jeg ta'r ture for at kom' væk fra folk / Jeg' bange for, at jeg bli'r hægtet op / For jeg har sagt og gjort ting, som jeg ikk' er stolt af / Men jeg har fået stablet op til en rigtig kold dag / Og det følеs som om, de sidste år har fløjet på еt øjeblik / Jeg har ingen gang nået at få fornøjelsen*”

En ny maskulin sårbarhed?

Her er der en ærlighed og sårbarhed, som man ikke forbinder med gangsterrappens maskulinitet, og måske danner opbruddet fra maskuliniteten en ny vej for hiphoppen. Men spørgsmålet er, om det vil forandre hiphoppen så meget, at den vil glide ind i en mainstream og kommerciel kultur med flere lyttere og hiphoppens modkultur?

1. Hami (urdu): tilhænger, fan af [↑](#footnote-ref-1)